Diari Oficial de la Generalitat Valenciana


Sumari del DOGV 2435, del 25-01-1995 (1995/833655)

RESOLUCIÓ de 17 de novembre de 1994, de la Conselleria de Treball i Afers Socials, per la qual extingeix la Fundació Hospital Asil de l'Oreto i Sant Patrici, instituïda a l'Alcúdia.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   2435

Data del DOGV
:   25-01-1995

Secció del DOGV
:   ALTRES DISPOSICIONS

Número del document
:   1995/833655


Data del document
:   17-11-1994

Organisme emissor
:   Conselleria de Treball i Afers Socials

Tipus de document
:   Resolució

RESOLUCIó de 17 de novembre de 1994, de la Conselleria de Treball i Afers Socials, per la qual extingeix la Fundació Hospital Asil de l'Oreto i Sant Patrici, instituïda a l'Alcúdia.   
Incoat expedient per a l'extinció de la Fundació Hospital Asil de l'Oreto i Sant Patrici, instituïda a l'Alcúdia (València), i en atenció als següents  
Fets  
Primer  
El Sr. Patricio Boronat Mons i la Sra. María del Oreto Arnadis Capella, en testament mancomunat, atorgat en data 20 de setembre de 1868 davant el notari Sr. Vicente Boix y Campos, estableixen la seua intenció de fundar una casa-hospici per a pobres malalts, naturals o veïns del poble. La Fundació va ser classificada com a benèfico-particular per l'Ordre del Ministeri de la Governació de data 11 de novembre de 1942.  
Segon  
La clàusula 26 disposa que, arribat el cas de tancament de l'establiment per a la caritat pública, es vendran en pública subhasta totes les finques i efectes que hi pertanyeren per la junta administradora i que es distribuirà el producte per terceres parts a saber: una, als descendents de Joaquina Boronat y Mons, germana del testador, l'altra als descendents de José Antonio, María de los Dolores i Salvador Arnadís Capella, germans de la testadora, i altra, als pobres segons el parer de la junta.  
Tercer  
El Patronat de la Fundació, després d'acord unànime assolit en sessió extraordinària, va sol·licitar d'aquest Protectorat, en data 11 de juny de 1992, la concessió d'autorització per procedir a l'extinció de la institució, adjuntant a la sol·licitud l'acta de l'esmentada sessió.  
Quart  
El Patronat de la Fundació en un informe de data 20 de novembre de 1992, manifesta la procedència de la declaració d'extinció ja que la institució no compleix actualment els fins fundacionals d'asil casa-hospici, per als pobres malalts, naturals o veïns de la població de l'Alcúdia, i es produïa, per tant, la circumstància determinada pels fundadors per a l'aplicació de la clàusula resolutòria establerta en el seu testament; també hi concorre, igualment, la impossibilitat material d'aplicar els béns de què disposa als fins que els testadors manifestaren en l'acte fundacional.  
Cinqué  
El Patronat ha presentada la següent documentació: informe motivat relatiu a la concurrència de les causes d'extinció; relació actualitzada dels béns immobles de la Fundació; rendició de comptes relativa a l'exercici de 1993; proposta de designació jurada d'aquests de no ser part interessada en el procediment, i relació provisional, elaborada pel Patronat, dels descendents cridats a heretar i la quota de participació que a cadascun li correspon, a compte de la relació definitiva que resulte del procediment judicial regulat en el títol XI, llibre II, de la LEC, relatiu a «l'adjudicació de béns a què estiguen cridades diverses persones sense designació de noms».  
Sisé  
Sotmés l'expedient al preceptiu tràmit d'audiència i publicats edictes en els periòdics Levante i Las Provincias de València, Diari Oficial de la Generalitat Valenciana núm. 2.014, de data 30 d'abril de 1993 i al tauler d'anuncis dels ajuntaments de l'Alcúdia, Guadassuar i Masalavés, s'hi han formulat les següents al·legacions:  
- El Sr. Blas Pla Arnadis al·lega tant la seua condició de descendent del Sr. Antonio Arnadis Capella, germà de la testadora, com la seua condició d'arrendatari d'una parcel·la, sítia en el terme de Guadassuar, propietat de la Fundació Nª. Sra. de l'Oreto i Sant Patrici, i manifesta la seua intenció d'exercir el seu dret d'acceptar la quota hereditària que li escaiga a benefici d'inventari i a fer ús del dret d'adquisició preferent que li reconeix la vigent Llei d'Arrendaments Rústics.  
D'acord amb el que s'ha exposat, cal indicar que aquest procediment té tan sols per objecte determinar si concorre cap de les causes legals (article 39 del Codi Civil) o voluntàries (instituïdes pel fundador) d'extinció de les fundacions. Les al·legacions de l'interessat no estan referides a aquest punt i per això no afecten en res la resolució final que es dictarà. Els drets al·legats han de ser exercits en el moment del procediment oportú davant l'autoritat judicial competent per fer la declaració del dret i l'adjudicació dels béns de les persones designades genèricament pels fundadors, i davant la comissió liquidadora designada per executar les operacions de liquidació i adjudicació.  
Fonaments de dret  
Primer  
Aquesta Secretaria General de la Conselleria de Treball i Afers Socials és competent per a la tramitació i resolució de l'expedient interessat, ja que exerceix el protectorat de les fundacions benèfico-assistencials i això en virtut del Reial Decret 303/85, de 23 de gener, de la Presidència del Govern, amb el qual es transfereixen les competències en matèria de fundacions benèfico-assistencials i laborals a la Comunitat Valenciana i de l'article 12 del Decret 40/1994, de 21 de febrer, del Govern valencià, amb el qual s'aprova el Reglament Orgànic i Funcional de la Conselleria de Treball i Afers Socials.  
Segon  
Segons l'article 39 del Codi Civil, tres són les causes d'extinció de les fundacions: haver expirat el termini durant el qual funcionaven legalment, realització del fi per al qual es van constituir o impossibilitat d'aplicar al fi l'activitat i els mitjans de què disponien.  
Juntament a les causes legals d'extinció, operen les denominades causes voluntàries, és a dir, aquelles instituïdes pel fundador en l'acte fundacional.  
Tercer  
La Llei General de Beneficència, de 20 de juny de 1849, en els articles 15 i 16 s'atribueix la competència al Govern per a l'extinció de les fundacions. Malgrat això les causes d'extinció recollides en l'article 39 del Codi Civil semblen operar automàticament, per elles mateixes, i sense cap tipus d'intervenció judicial. Tampoc en la Instrucció de 14 de març de 1899 no es parla de l'extinció com a facultat del protectorat.  
La doctrina en aquesta matèria realitza una interpretació integradora d'ambdós textos normatius segons la qual les causes d'extinció es produeixen independentment de tota declaració d'autoritat, però la producció d'aquestes causes ha de ser declarada pel protectorat, sense perjudici de l'oportuna resolució judicial, en virtut del mandat constitucional establert en l'article 34.2 en relació amb l'article 22.4 de la CE.  
Quart  
En la Fundació Hospital Asil N.ª Sra. de l'Oreto i Sant Patrici, instituïda a l'Alcúdia concorre el supòsit d'extinció, ja que es compleix la condició d'extinció prevista pels fundadors en la clàusula 26 del testament, en produir-se i quedar constatada la circumstància establerta pels fundadors de tancament de l'establiment per a la «caritat pública».  
Cinqué  
La destinació dels béns serà l'establerta en les clàusules fundacionals, com així s'infereix de la interpretació de l'article 39 del Codi Civil establerta pel Tribunal Suprem en sentències de data 23 de juny de 1964 i de 6 de juny de 1987, que declaren que preval la voluntat del fundador sense cap límit. Per això i segons la clàusula 26 del testament, una vegada tancat l'establiment per a la caritat pública, seran venuts en pública subhasta totes les finques i efectes que hi pertanyen per la junta administradora i el seu producte es distribuirà en tres parts: una, als descendents de la germana del testador, una altra, als descendents dels germans de la testadora, i l'altra, als pobres. Els parents cridats a heretar podran prendre en finques o efectes per a la taxació, la part que els pertoque (clàusula 27).  
Sisé  
En virtut de l'article 1.101 de la Llei d'Enjudiciament Civil, quan el testador haurà ordenat que el tot o la part dels seus béns es distribuïsca entre els parents fins a cert grau, entre els pobres o altres persones que reunisquen certes circumstàncies, però sense designar-les pels seus nom, per fer la declaració del dret i l'adjudicació dels béns s'observarà el procediment regulat en el títol XI del llibre de la LEC. Per això i atés que el cas que ens ocupa és enquadrable en el supòsit de fet de l'esmentat article, per a la declaració del dret a l'herència de les persones cridades sense designació dels seus noms, caldrà seguir el procediment judicial indicat.  
Seté  
La comissió liquidadora serà l'òrgan competent per a l'execució de les operacions necessàries per a l'adjudicació del patrimoni fundacional, en la forma i amb les determinacions establertes pels fundadors.  
Vuité  
En la tramitació de l'expedient ha estat seguit el procediment establert en els articles 67 i 68 de la Instrucció de Beneficència de 14 de març de 1899.  
Vistos els preceptes invocats i els altres de general aplicació, resolc:  
Declarar que és procedent l'extinció de la Fundació Hospital Asil N.ª Sra. de l'Oreto i Sant Patrici, instituïda a l'Alcúdia, perquè hi concorren les circumstàncies d'aplicació de la clàusula d'extinció establerta pels fundadors en l'acte fundacional, sense perjudici de l'oportuna resolució judicial.  
Designar com a membres de la comissió liquidadora, a proposta de la Fundació: el Sr. Francisco Signes NúÑez, el Sr. Arturo Climent Bonafé i el Sr. Miguel Cervera Sanz.  
La comissió assumirà les competències i responsabilitats del Patronat quant al govern i a la direcció de la Fundació durant el període de liquidació, tenint com a obligacions retre comptes a aquest protectorat de totes les operacions conduents i necessàries per a la determinació de les persones amb dret als béns, la seua participació concreta i la posterior adjudicació, i formaran un compte final de liquidació, que caldrà presentar a aquest protectorat amb els justificants del lliurament dels béns o del seu valor líquid a les persones cridades a rebre'ls.  
Que és notifique aquesta resolució, i a aquest efecte, procedir-ne a la publicació en el Diari Oficial de la Generalitat Valenciana, als taulers d'anuncis dels ajuntaments de l'Alcúdia, Guadassuar i Masalavés, i en un periòdic de la província de València.   
Aquesta resolució no exhaureix la via administrativa. Contra aquesta es pot interposar, conformement amb l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, un recurs ordinari en el termini d'un mes, comptador des de l'endemà de la notificació, sense perjudici que se'n puga presentar qualsevol altre que s'estime convenient.  
València, 17 de novembre de 1994.- El secretari general: Vicente Castelló Roselló.